b'\n_START_ARTICLE_\nHans Rudolf von Bischoffswerder\n_START_PARAGRAPH_\nJohann (Hans) Rudolf von Bischoffswerder (13. november 1741 i Ostramonda \xe2\x80\x93 30. eller 31. oktober 1803 i Marquardt) var en preussisk general og statsmand af gammel sachsisk adelssl\xc3\xa6gt._NEWLINE_Bischoffswerder var i 1760-63 i preussisk krigstjeneste og indtr\xc3\xa5dte p\xc3\xa5 ny 1778 som major. Han kom snart i forbindelse med arveprinsen, den senere kong Frederik Vilhelm 2., indf\xc3\xb8rte ham i Rosenkreutzernes Orden og dens hemmelighedsfulde v\xc3\xa6sen og vandt stor indflydelse p\xc3\xa5 ham. Ved hans tronbestigelse i 1786 blev Bischoffswerder fl\xc3\xb8jadjudant, i 1789 generaladjudant og i 1791 generalmajor; fremkaldte i 1787 felttoget imod Nederlandene og var i 1791 Preussens sendemand ved fredsunderhandlingerne i Sistova. Efter Hertzbergs afgang i 1791 var han leder af Preussens udenrigsstyrelse. Han var i 1792 hovedophavsmand til forbundet med \xc3\x98strig i Pillnitz og ledsagede 1792-93 kongen p\xc3\xa5 Felttogene mod Frankrig, samt sendtes i 1794 imod Polen, dog uden at udm\xc3\xa6rke sig. I 1795 var han en ivrig talsmand for fred med Frankrig. Indadtil underst\xc3\xb8ttede han W\xc3\xb6llners reaktion, men efter kongens d\xc3\xb8d fik han i 1798 sin afsked.'